text: [{"text_idx": "#000004", "text": "Madrame a Butangi bwa Bible"}, {"text_idx": "#000007", "text": "Lelo usakanga kuyuka bubine butala bamwikeulu\u200b\u2014mobekadile, moba\u0304ikadile\u2019ko, ne bine byobalonga? I kutupu kuntu kukwabo kokatana malondololo, poso i enka mu Bible, Kinenwa kya Leza kya ku bukomo bwa mushipiditu. (2 Temote 3:16) Lelo Bible witufundija\u2019po bika?"}, {"text_idx": "#000009", "text": "Leza byadi Mushipiditu, bamwikeulu nabo i mishipiditu yampikwa kumweka, keidipo na \u201cngitu nansha na mikupa.\u201d Bamwikeulu ba kiko\u0304keji bashikatanga mu madiulu kadi bemonanga na Leza mpala na mpala.\u200b\u2014Luka 24:39; Mateo 18:10; Yoano 4:24."}, {"text_idx": "#000010", "text": "Kitatyi kimo bamwikeulu ba\u0304di bavwala ngitu ya bumuntu shi Leza webape mingilo ya kwingila pano panshi, kupwa bavu\u0304la\u2019yo shi abapu mingilo yabo.\u200b\u2014Batyibi 6:11-23; 13:15-20."}, {"text_idx": "#000011", "text": "Nansha bamwikeulu byobalombwelwe mu Bible bu bana-balume, ne divule byoba\u0304di bavwala ngitu ya bana-balume, inoko i kutupu mwikeulu mwana-mulume nansha mwana-mukaji. Kebeson\u0303engapo nansha kwibutula. Kutentekela pa bino, bamwikeulu keba\u0304ikele\u2019kopo bidi bu bantu pano pa ntanda\u200b\u2014bu bana ba lukeke, bankasampe, nansha ke bu batame bene. Bamwikeulu ba\u0304pangilwe na Yehova; o mwanda Bible wibeta bu \u201cba\u0304na ba Leza.\u201d\u200b\u2014Yoba 1:6; N\u0303imbo ya Mito\u0304to 148:2, 5."}, {"text_idx": "#000012", "text": "Bible wisambilanga pa \u201cndimi ya bantu ne ya bamwikeulu,\u201d pa kulombola\u2019mba bipangwa bya ku mushipiditu nabyo bidi na ludimi ne muneneno wabyo. Nansha Leza byaa\u0304ingidije bamwikeulu mwanda wa kwisamba na bantu, inoko ketupelepo kishima kya kwibato\u0304ta nansha kulombela kobadi.\u200b\u20141 Kodinda 13:1; Kusokwelwa 22:8, 9."}, {"text_idx": "#000013", "text": "Kudi bamwikeulu tununu makumi twa tununu makumi, padi bungi bwabo i midiyala ne midiyala. *\u200b\u2014Danyele 7:10; Kusokwelwa 5:11."}, {"text_idx": "#000014", "text": "Bamwikeulu badi na \u201cbukomo bukatakata\u201d\u200b\u2014i bakomo kupita bantu\u200b\u2014kadi badi na n\u0303eni mitabuke ya bantu. Kadi babwanya kwenda kulampe bininge\u2019nka na mu kukopa kwa diso, kupita\u2019nka ne kufudile ntanda.\u200b\u2014N\u0303imbo ya Mito\u0304to 103:20; Danyele 9:20-23."}, {"text_idx": "#000015", "text": "Bamwikeulu nabo badi na mikalo nansha byobadi na n\u0303eni mivule ne bukomo bwa ku mushipiditu, kadi kudi bintu byokebabwanyapo kuyuka.\u200b\u2014Mateo 24:36; 1 Petelo 1:12."}, {"text_idx": "#000016", "text": "Bamwikeulu ba\u0304pangilwe na bumuntu, ngikadila ya Leza, ne bwanapabo bwa kwitongela. Nanshi, enka pamo bwa bantu, bamwikeulu nabo babwanya kutonga kulonga biyampe nansha bibi. Ino i kya bulanda, mwanda bamwikeulu bamo ba\u0304tongele kutombokela Leza.\u200b\u2014Yude 6."}, {"text_idx": "#000017", "text": "^ mus. 8 Tununu makumi twa tununu makumi i 10 000. Tununu makumi kwituvudija na tununu makumi i midiyo 100. Inoko, Kusokwelwa utela \u201ctununu makumi twa tununu makumi\u201d twa bamwikeulu. Ko kunena\u2019mba i midiyo tutwa na tutwa, padi i midiyala ne midiyala ya bipangwa bya ku mushipiditu!"}, {"text_idx": "#000020", "text": "Mwikeulu mukatampe, Mikele ye mukatampe wa bamwikeulu mu mwanda utala bukomo ne lupusa. Bisonekwa bilombola pato\u0304kelela\u2019mba Mikele i dijina dikwabo dya Yesu Kidishitu.\u200b\u20141 Tesalonika 4:16; Yude 9."}, {"text_idx": "#000021", "text": "Baselafimi i mulongo wa bamwikeulu badi na dyese dya kwingila mwingilo wa peulu ne wa ntumbo, kadi bajokolokele lupona lwa Leza.\u2014Isaya 6:1-3."}, {"text_idx": "#000023", "text": "Tununu makumi twa tununu makumi twa bamwikeulu basedi ba myanda bengilanga bu bengidi ba Mwine wa Mu\u0304lu Mwine pa kufikidija kiswa-mutyima kyandi. *\u200b\u2014Bahebelu 1:7, 14."}, {"text_idx": "#000025", "text": "Le Dyabola i muson\u0303anya mubi udi mu bantu, nansha i muntu udi\u2019ko bine?"}, {"text_idx": "#000027", "text": "Lelo i banga? Lelo mwikeulu ne mwikeulu udi na dijina ne ngikadila yandi?"}]